

# Tidsskriftet Magma – invitasjon til bidrag:

# SMB: Omstilling i en digital tid

# Tidsskriftet Magma er et fagfellevurdert vitenskapelig tidsskrift og er Econas medlemstidsskrift. Tidsskriftet utgis av Fagbokforlaget AS. Opplag i 2020 er ca 23 000. Magma er underlagt Fagpressens mediekontroll og blir opplagskontrollert to ganger per år. Magmas formål er å bidra til kunnskapsutvikling, refleksjon og debatt innenfor feltet økonomi og ledelse. Et sentralt mål er å styrke kommunikasjonen mellom forskere og utøvere på de ulike fagområdene.

Magma inviterer nå til å levere bidrag til Magma nr. 6 2021, som har tema «SMB: Omstilling i en digital tid”.

Digitalisering skjer i rekordfart og gir muligheter vi aldri har sett tidligere. Samtidig bringer det med seg en høyere grad av usikkerhet og uforutsigbarhet. I tillegg er Covid-19-pandemien et eksempel på en uforutsigbar situasjon som medførte store endringer med implikasjoner for fremtidig nærings- og samfunnsliv. Dette gjelder særlig for de små og mellomstore bedriftene (SMB) som utgjør ryggraden i norsk næringsliv.

Til dette nummeret søker vi etter bidrag som belyser hvordan næringslivet, og særlig SMBer, på en best mulig måte håndterer både mulighetsrommet og truslene digitalisering bidrar til. Vi stiller derfor følgende spørsmål:

* Hvilke suksessfaktorer og fallgruver former virksomheters digitale omstillingsprosesser?
* På hvilke måter kan økt tilgang til data endre samskaping med kunder og samarbeid mellom virksomheter?
* Hvordan utnyttes og implementeres digitale verktøy?
* Hvordan påvirkes organisasjonen og de ansattes kompetanseutvikling og livslange læring av omstillingen?
* Hvilke nye former for ledelse vil prege næringslivet framover?

Vi søker særlig etter artikler som beskriver praksisrelevante utfordringer og caser som belyser disse aktuelle temaene.

Nummeret vil utkomme ultimo oktober 2021. Innsendte bidrag vil bli fagfellevurderte dersom dette ønskes, og gi publiseringspoeng når artiklene publiseres som merket «fagfellevurdert».

Nummeret vil bli med-redigert av professor Siw Fosstenløkken ved Oslo Met og dr. Annita Fjuk, leder samarbeid akademia i DigitalNorway - Toppindustrisenteret AS, er som fagredaktører for denne utgaven.

### ***Krav til bidrag:***

Lesbarhet og tilgjengelighet er viktig. Magmas målgruppe er sammensatt. Vi ber derfor alle forfattere om å være særlig opptatt av et klart og konsist språk, og bevisst benytte mellomtitler og illustrasjoner og figurer for å gjøre fagstoff så tilgjengelig som mulig. Vi vektlegger også bruk av norske termer i fagterminologien, og ber om at det brukes gode norske, begreper der de finnes.

Samtlige vitenskapelig artikler det kreves publiseringspoeng for, skal fagfellevurderes. Dersom fagfellevurdering ønskes, må dette klargjøres ved innsending. Alle artikler blir først vurdert av redaksjonen, og artikler som vurderes som relevante sendes videre til fagfellevurdering. Fagfellevurderte artikler vil bli merket ved publisering. Fagfellevurdering skal sikre kvaliteten på artikkelen, men endelig avgjørelse om publisering tas av redaksjonen.

Samtlige manus vurderes ut fra om tematikken i er relevant for siviløkonomer i Norge og om den passer tidsskriftets profil og form.

Artikler og annet stoff sendes som e-postvedlegg i word-format til redaksjonen på e-post: magma@fagbokforlaget.no.

### **Tidsfrister**

Forfattere som ønsker å bidra bes snarest å sende inn sammendrag og arbeidstittel til magma@fagbokforlaget.no.

**Frister for artikler som skal fagfellevurderes:**

* Innsending av sammendrag - Løpende
* Innsending av artikkel - 1. april 2021
* Tilbakemelding fra fagfellevurdering og red. - 15. mai 2021
* Publisering - Oktober 2021

**For andre artikler som ikke skal fagfellevurderes gjelder andre frister. Ta kontakt med redaksjonen på magma@fagbokforlaget.no.**

### ***Format:***

Vitenskapelige artikler til Magma skal være på **maksimum 5000 ord, inkludert ingress, litteraturreferanser og sammendrag.** Sammendraget kan være opp til 250 ord.

Første side skal inneholde forfatterens navn, kontaktinformasjon, samt en kort forfatterpresentasjon og et forfatterportrett, som brukes i byline. Dette fotoet skal trykkes, og må leveres i et bildeformat, ikke som del av dokumentet, og ha god oppløsning.

Artiklene som publiseres sendes til språkvask, og det kan bli aktuelt med eventuelle endringer basert på kommentarer av språklig art.

Manuskript returneres ikke, og redaksjonen påtar seg ikke ansvar for dem.

### ***Figurer og illustrasjoner:***

Figurer og tabeller skal være selvforklarende og bidra til å øke lesbarheten. Hver figur og tabell nummereres i teksten.

Figurer og illustrasjoner kan implementeres i word-dokumentet i illustrativ sammenheng, men bes levert også i originalformat for sideproduksjon. Ved figurer skrives teksten under figuren og ved tabeller skrives teksten over tabellen.

### ***Referanser:***

Referanser angis etter APA-format, med forfatter(enes) etternavn og årstall i parentes løpende i teksten.

Hvis referansen har to eller flere forfattere benyttes «&-tegnet» for å liste dem, slik: (Chatterjee & Kumar, 2016).

Ved flere forfattere benyttes henvisningen «& al».: (Bataller & Harris, 2015; Kolbjørnsrud et al., 2016; Simon & Newell, 1958; Winston, 1992).

På en ny side etter artikkelen listes referansene alfabetisk etter første forfatters etternavn. Tittel på boktittel eller tidsskrift og volum kursiveres, deretter følger sidetall og utgivelsessted. Det benyttes hengende avsnitt på andre og følgende linjer i en referanse: Staude, C., & Marthinsen, S.T. (2013). Sosial Kommunikasjon – Personlig – Samtale –Verdi. Oslo: Kommuneforlaget.

For nettlenker kursiveres tittel på lenken, og lenken skal være klikkbar samt at det oppgis lesedato. For eksempel: Avensia (2015). Omni-Channel Retail 2015, A Scandinavian Omni-Channel Index. Tilgjengelig fra: http://www.avensia.com/resources/report-omni-channel\_160503\_152323.pdf (Hentet: 1. februar 2017)

Referansene skal primært henvise til publiserte arbeid.

### ***Publiseringsrettigheter:***

Det er en betingelse for publisering at forfatterne gir publiseringsrettigheter til ”Magma. Dette gir tidsskriftet rett til å formidle artikkelen i trykket form, og elektronisk for åpen tilgang på [http://www.magma.no](https://www.magma.no/?nid=92543) etter at den er publisert i papirversjonen.

Forfatterne står fritt til å benytte artikkelen etter utgivelse, men da i den versjon som opprinnelig er publisert. Det skal videre gå klart frem at artikkelen opprinnelig er trykket i Magma, samt henvises til utgivelsestidspunkt.

Artikkelforfatterne kan også arkivere sine artikler i åpne, institusjonelle arkiv etter sperrefristens utløp.